ગાંધીનગરઃ ગુજરાત સરકારે મંગળવારે વિધાનસભામાં સન 2018-2019નું રૂ. 1,83,666 કરોડનું કદ ધરાવતું વાર્ષિક બજેટ રજૂ કર્યું હતું. જુલાઈ, 2017થી વેટ સહિતના કરવેરા નાબૂદ કરી તેના સ્થાને જીએસટીના અમલ પછી પ્રથમ વાર રાજ્યનું ટેક્સફ્રી બજેટ આવશે તેમ માનવામાં આવતું હતું, પરંતુ ગુજરાત સરકારે પરમિટધારકો, વિદેશી પ્રવાસીઓ માટે આયાત થતા વિદેશી દારૂ પર વસૂલવામાં આવતી આબકારી જકાત અને અન્ય ફીમાં વધારો કરી રૂ. 106.32 કરોડનો નવો વેરો લાદ્યો છે. સરકારના બજેટમાં રૂ. 783.02 કરોડની પુરાંતનો અંદાજ દર્શાવવામાં આવ્યો છે. વિજય રૂપાણી સરકારે તેના પ્રથમ બજેટમાં કરવેરામાં કોઈ રાહત આપી નથી. નાણામંત્રી નીતિન પટેલે બજેટ રજૂ કર્યું હતું. રૂ. 1,83,666 કરોડનું કદ ધરાવતા અને રૂ. 889.34 કરોડની પુરાંત દર્શાવતા બજેટમાં સન 2017-2018ના સુધારેલા અંદાજ કરતા રૂ. 14828 કરોડનો વધારો સૂચવ્યો છે.